text: Josep Ginesta: "Constatem un alentiment de la reducció de l'atur però no un estancament"
  query_builder 2 abril 2019 13:26
  El secretari general de Treball, Afers Socials i Famílies atribueix la reducció "discreta" de l'atur registrat a que les contractacions que es realitzen habitualment a la Setmana Santa s'han endarrerit, i a la interconnexió de l'economia catalana amb l'economia global "on s'està produint un alentiment del creixement econòmic"
  L'atur registrat ha baixat en 902 persones (-0,2%) i deixa en 395.740 el nombre de persones aturades
  L'afiliació a la Seguretat Social ha pujat 25.100 persones (+0,7%) i hi ha 3.410.506 persones afiliades
  El secretari general de Treball, Afers Socials i Famílies, Josep Ginesta, ha afirmat que "la baixada de l'atur registrat de març (-902 persones) és una reducció més lenta a la que estàvem acostumats als darrers anys i mesos, i constatem que s'alenteix el ritme del creixement de l'ocupació i de reducció de l'atur, però no un estancament". En aquests moments, hi ha 395.740 persones en atur registrat a Catalunya.
  "Catalunya no és aliena a la realitat europea i global i, per tant, hem d'estar amatents sobre el que passa els propers mesos", ha afirmat el secretari general de Treball, Afers Socials i Famílies.
  "Atribuïm aquest augment a la Setmana Santa i el seu impacte en l'hoteleria i, probablement, a la incidència del conflicte de les VTC sobre la ciutat de Barcelona i la seva conurbació", ha subratllat el secretari general.
  Josep Ginesta ha posat de relleu l'increment de l'afiliació mitjana mensual a la Seguretat Social de 25.100 persones (+0,7%) i interanual de 89.679 persones (+2,7%).
  "Malgrat reduir menys l'atur registrat, i l'afiliació a la Seguretat Social no s'ha vist afectada, i el seu creixement és raonable i sostingut", ha dit el secretari general.
  D'altra banda, Josep Ginesta ha assenyalat un "alentiment de la contractació" respecte de l'any anterior. En concret, ha disminuït un 3,9% (10.199 contractes menys). I la contractació indefinida ha caigut més intensament (-6,6%; 2.745 contractes menys) que la temporal (-3,3%; 7.454 menys).
  "És una molt mala notícia la reducció de la contractació indefinida, que té a veure amb algunes modificacions legals de final d'any com el contracte d'emprenedors per petites i mitjanes empreses que afavorien la utilització de la contractació indefinida, i que ja no hi és", ha assegurat Josep Ginesta.
  "Mirarem què passa en els propers mesos perquè no ens pot passar que aquest alentiment torni a accentuar el seu impacte als col·lectius més desafavorits o més vulnerables en el mercat de treball que segueixen sent dones i joves, i si l'Estat no protegeix aquests col·lectius haurem de fer polítiques actives de discriminació positiva perquè l'impacte sigui menor", ha reblat el secretari general.